ชงครม.สละเบี้ยคนแก่
คลังลุ้น ครม.ไฟเขียว เปิดช่องสูงอายุรวย สมัครใจโอนเบี้ยชราภาพเข้ากองทุน เพิ่มให้คนแก่และจน 3 ล้านราย
23 พ.ค. 2560

คลังลุ้น ครม.ไฟเขียว เปิดช่องสูงอายุรวย สมัครใจโอนเบี้ยชราภาพเข้ากองทุน เพิ่มให้คนแก่และจน 3 ล้านราย
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า กระทรวงการคลังได้เสนอแนวทางการเพิ่มเบี้ยคนชราให้ผู้สูงอายุที่มีรายได้น้อย ให้นายสมคิด จาตุศรีพิทักษ์ รองนายกรัฐมนตรี พิจารณาแล้ว คาดว่าจะเสนอให้ที่ประชุมคณะรัฐมนตรี (ครม.) เห็นชอบในวันนี้ เพื่อให้ผู้สูงอายุที่รายได้น้อยมีเงินเพียงพอต่อการดำรงชีพหลังเกษียณ
ทั้งนี้ จะเพิ่มเบี้ยชราภาพให้ผู้สูงอายุที่มีรายได้น้อยหรือที่เป็นคนจนเท่านั้น โดยจะขอความเห็นชอบจาก ครม.ขยายแหล่งเงินเข้าในกองทุนชราภาพที่มีอยู่เดิม โดยจะมาจากความสมัครใจของผู้สูงอายุที่มีฐานะดีสละสิทธิรับเบี้ยคนชรา และโอนสิทธิตรงเข้ากองทุนเพื่อนำไปเพิ่มให้กับคนแก่และจน จากปัจจุบันแหล่งเงินจะมาจากงบประมาณราว 6-7 หมื่นล้านบาท ให้ผู้สูงอายุทั้งหมด 8 ล้านคน
จากข้อมูลของ สศค.ปัจจุบันมีผู้รับเบี้ยชราภาพทั้งหมด 8 ล้านคน ในจำนวนนี้มีผู้สูงอายุที่มีรายได้น้อยราว 3 ล้านคน ที่เหลือ 5 ล้านคน เป็นผู้สูงอายุที่มี ฐานะดี หากมีการสละสิทธิจะนำเงินไปเพิ่มให้ผู้สูงอายุที่มีรายได้น้อย 3 ล้านคนเท่านั้น ไม่เพิ่มเบี้ยให้ผู้สูงอายุที่รวย
นายกฤษฎา กล่าวว่า เบี้ยชราภาพในปัจจุบันอยู่ที่ 600-1,000 บาท/เดือน ตามอายุของผู้สูงอายุ ซึ่งจะได้รับทุกคนไม่มีข้อยกเว้น เพราะเป็นไปตามกฎหมาย ส่วนจะเพิ่มเบี้ยชราภาพได้เท่าไหร่ขึ้นกับจำนวนผู้สูงอายุที่สละสิทธิ
"เบื้องต้นจะเปิดโอกาสให้ผู้สูงอายุที่มีฐานะสมัครใจสละสิทธิได้ตลอด ไม่กำหนดวันปิดรับ โดยผลศึกษารายได้ที่ ผู้สูงอายุจะได้รับไว้ใช้จ่ายในยามเกษียณจะอยู่ที่ราว 1,200-1,500 บาท/เดือน" นายกฤษฎา กล่าว
นอกจากนี้ สศค.อยู่ระหว่างพิจารณามาตรการเพิ่มเติมให้ผู้มีรายได้น้อยที่มาลงทะเบียน โดยในสัปดาห์นี้จะมีการประชุมกับกรมบัญชีกลาง เพื่อสรุปสวัสดิการผู้มีรายได้น้อย เพิ่มจากสวัสดิการเบื้องต้น เช่น รถเมล์ฟรี รถไฟฟรี ลดค่าน้ำ ขณะนี้กระทรวงการคลังอยู่ระหว่างตรวจสอบสิทธิผู้ลงทะเบียนว่ามีตัวตนจริงหรือไม่ คาดว่าจะใช้เวลา 1-2 วัน
ภาพประกอบข่าว